Denel betaal toe nie R90 miljoen vir salarisseDie wapenvervaardiger Denel het versuim om miljoene rande aan Solidariteit oor te betaal. (Foto: Denel SOC/Facebook) Denel is weer in die sop nadat hy versuim het om ŉ hofbevel na te kom waarin hy byna R90 miljoen aan Solidariteit moes oorbetaal om die agterstallige salarisse van sy lede te betaal. Die wapenvervaardiger moes dié reusebedrag teen 8 Maart betaal het. Solidariteit het egter nou ŉ lasbrief van eksekusie by die balju ingedien in ŉ poging om die uitstaande salarisse uit Denel te dwing. “Dit is ŉ skreiende skande dat ons die howe deurlopend moet nader om Denel te dwing om die regte ding so spoedig moontlik te doen,” sê Derek Mans, sektorkoördineerder van verdediging en lugvaart by Solidariteit. “Indien ons dit nie doen nie, word ons lede se toekoms bedreig.” Die arbeidshof het Denel verlede maand beveel om binne tien dae die uitstaande bedrag aan Solidariteit oor te betaal. Die vakbond het toe al gedreig dat hy die balju opdrag sal gee om beslag op Denel se bates te lê indien hy versuim om gehoor aan die hofbevel te gee. Solidariteit voer aan dat Denel nie keer op keer kan terugval op die verweer dat daar nie enige geld beskikbaar is om sy pligte na te kom nie. “Dit wat Denel tans doen, kom deur die bank neer op ŉ totale versuim van pligte: besluitneming is stadig en swak; implementering vind bykans nooit plaas nie en waar besluite geneem word en mense dit wil implementeer, word die nodige fondse nie gemobiliseer nie.” Sommige van Denel se werknemers moes al vir meer as twee jaar met gedeeltelike of geen salarisuitbetalings klaarkom nie. Dít nadat die wapenvervaardiger eens die hoeksteen van Suid-Afrika se plaaslike verdedigingsbedryf was. Denel was in 2015 nog ŉ winsgewende en groeiende staatsbeheerde instelling, met R1,9 miljard in die bank en R35 miljard in bestellings op sy boeke. “Dit is onaanvaarbaar dat gewone werkers met hul lewensbestaan moet inboet bloot as gevolg van die onbeholpenheid en onbevoegdheid van hierdie maatskappy se topbestuur. Dit is ondraaglik en moet teëgestaan word,” sê Mans. “As Denel nie wil betaal nie, dan lê ons beslag op sy bates. Denel het immers reeds hopeloos te veel van ons lede weggeneem.”